
Τρίτη, 22 Σεπτεμβρίου 2026

ΔΕΛΤΙΟ ΤΥΠΟΥ

Τραυματισμός αλλοδαπού ναυτικού στους Αγίου Θεοδώρους – Σύλληψη αλλοδαπού για κλοπή στην Τήνο – Θάνατος αλλοδαπού στην Κω – Τραυματισμός αλλοδαπού στα Χανιά – Ρύπανση στην Ιτέα – Διακομιδές ασθενών


Τις βραδινές ώρες χθες, ενημερώθηκε η Λιμενική Αρχή των Αγίων Θεοδώρων, από τον πλοίαρχο ενός δεξαμενόπλοιου (Δ/Ξ) πλοίου ελληνικής σημαίας, για τον τραυματισμού ενός 59χρονου αλλοδαπού (υπηκόου Φιλιππίνων) ναυτικού (ειδικότητας ανθυποπλοίαρχου), εντός του πλοίου, το οποίο είναι παραβεβλημένο στις λιμενικές εγκαταστάσεις των Αγίων Θεοδώρων Κορινθίας. Ειδικότερα, ο ναυτικός τραυματίστηκε στον αριστερό παράμεσο δάχτυλο, ενώ βρισκόταν στο κατάστρωμα του πλοίου εκτός υπηρεσίας. Ο τραυματίας  μεταφέρθηκε αρχικά στο Γενικό Νοσοκομείο Κορίνθου και στη συνέχεια στο Γενικό Νοσοκομείο Αττικής «ΚΑΤ» για περαιτέρω ιατρική περίθαλψη. Προανάκριση διενεργείται από το Α΄ Λιμενικό Τμήμα των Αγίων Θεοδώρων του Λιμεναρχείου Κορίνθου.

*****

Τις μεσημβρινές ώρες την 20.09.2026, ενημερώθηκε η Λιμενική Αρχή της Τήνου από ιδιοκτήτη εταιρείας ενοικιαζόμενων οχημάτων, για την κλοπή ενός οχήματος της εταιρείας από τον εξωτερικό λιμένα της Τήνου. Κατόπιν αξιολόγησης πληροφοριών και διενεργούμενων ερευνών με αξιοποίηση βιντεοληπτικού υλικού, εντοπίστηκε το κλεμμένο όχημα στην περιοχή του «ΠΑΝΟΡΜΟΥ» Τήνου, ενώ συνελήφθη ένας 65χρονος αλλοδαπός (υπήκοος Γαλλίας) για παράβαση του άρθρου 372 του Π.Κ. (Κλοπή). Από το Λιμεναρχείο Τήνου που διενεργεί την προανάκριση, παραδόθηκε το όχημα στην ιδιοκτήτρια εταιρεία .

*****

Τις μεσημβρινές ώρες χθες, ενημερώθηκε η Λιμενική Αρχή της Κω για την ανάσυρση ενός 46χρονου αλλοδαπού (υπήκοου Αιγύπτου) ανασύρθηκε χωρίς τις αισθήσεις του, από την παραθαλάσσια περιοχή «ΛΑΜΠΗ» ν. Κω. Ο 46χρονος διακομίστηκε με ασθενοφόρο όχημα του ΕΚΑΒ στο Γ.Ν.. – Κ.Υ. Κω όπου διαπιστώθηκε ο θάνατος του. Από το Λιμεναρχείο Κω που διενεργεί την προανάκριση, παραγγέλθηκε η διενέργεια νεκροψίας – νεκροτομής – τοξικολογικής και ιστολογικής εξέτασης.

*****


Τις απογευματινές ώρες χθες, ενημερώθηκε το Κεντρικό Λιμεναρχείο Χανίων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για τον τραυματισμό ατόμου στη θαλάσσια περιοχή «ΜΑΡΑΘΙΟΥ» ακρωτηρίου Χανίων. Στελέχη της Λιμενικής Αρχής μετέβησαν στην περιοχή όπου διαπίστωσαν ότι ένας 22χρονος αλλοδαπός (υπήκοος Γερμανίας) λουόμενος στη θαλάσσια περιοχή του κόλπου Λουτρακίου, στην προσπάθεια του να ανέβει στη βραχώδη ακτή τραυματίστηκε στο αυτί του. Ο 22χρονος διακομίστηκε με ασθενοφόρο όχημα του ΕΚΑΒ στο Γ.Ν.Ν. Χανίων για τις προληπτικές ιατρικές εξετάσεις.  

*****

Τις απογευματινές ώρες χθες, ενημερώθηκε η Λιμενική Αρχή της Ιτέας για περιστατικό ρύπανσης στη θαλάσσια περιοχή στο λιμάνι της Αντίκυρας. Στελέχη Λ.Σ.-ΕΛ.ΑΚΤ. μετέβησαν στο σημείο όπου διαπιστώθηκε θαλάσσια ρύπανση, συνολικής έκτασης περίπου εκατό (100 μ.) μέτρων μήκους και ενός (1μ.) μέτρου πλάτους, ιριδίζουσας όψης και σε κάποια σημεία κυανής, στην δυτική πλευρά του λιμανιού.   Άμεσα ενημερώθηκε το Λιμενικό Ταμείο Αντίκυρας και με την συνδρομή του επιβατηγού – λάντζας «ΑΕΤΟΣ» Ν.Κ. 198 πραγματοποιήθηκε ρήψη απορροφητικών υλικών κατά μήκος του λιμένα. Από το Λιμεναρχείο Ιτέας που διενεργεί την προανάκριση, πρόκειται να ληφθούν δείγματα από τα ελλιμενισμένα σκάφη της περιοχής για τον  εντοπισμό της πηγής της ρύπανσης.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
- 66χρονου, από το λιμάνι της Πάρου στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57,
- 3χρονου, από το λιμάνι της Τήνου στο λιμάνι της Σύρου, με το Ε/Γ-Τ/Ρ «ΝΗΣΟΣ ΤΗΝΟΣ» Ν.Τ. 25 και
- 64χρονου, από το λιμάνι του Πρίνου της Θάσου στο λιμάνι της Κεραμωτής Καβάλας, με το Ε/Γ-Ο/Γ «ΑΓΙΟΣ ΠΑΝΤΕΛΕΗΜΩΝ» Ν.Π. 10553.

